Vrou veg verbete toe hond haar grypJaybee Cloete (Foto: Facebook) *Waarskuwing: Hierdie berig bevat ontstellende besonderhede en is nie geskik vir sensitiewe lesers of kinders nie. “Dit is die tweede keer in ŉ kwessie van ŉ paar maande wat my ma vir haar lewe moes veg.” Só vertel Gretha Prinsloo nadat haar ma, Jaybee Cloete (62), Dinsdag deur ŉ hond verskeur is. Volgens Prinsloo het haar ma verbete baklei sodat die hond haar nie doodbyt nie. Dit volg ŉ paar maande ná Cloete se stryd teen die Covid-19-virus toe sy byna ŉ maand lank aan ŉ ventilator gekoppel was. Die voorval het op Cloete en haar man se kleinhoewe in Heidelberg afgespeel. Die hond van een van die egpaar se huurders het Cloete beetgekry. Die Cloete-egpaar verhuur vier huise op die kleinhoewe aan huurders. Prinsloo vertel die betrokke huurder het verlede Dinsdag haar ma gevra sy moet na hul kragboks in die huis kom kyk omdat hul krag af is. Slegs die Cloete-egpaar het toegang tot die huurders se kragboks. “Op pad na die huurder se huis, het my ma gesien die huurder se erf se hek is oop. Dit was in daardie oomblik wat die hond te voorskyn gekom het.” Volgens Prinsloo word die hond (ŉ kruising tussen ‘n Pitbull en ander rasse) gewoonlik in ŉ kamer agter in die erf gehou. Cloete het diep wonde aan albei haar arms en bene opgedoen [Foto: Verskaf] Volgens Prinsloo het haar ma die huurder om hulp geroep. “Die vrou het na ŉ ruk uitgekom. My ma het haar gevra om die hond te vat, maar sy het gesê sy is te bang. Sy het ŉ besem gevat om die hond van my ma te probeer afkry, maar die hond het aanhou om my ma aan te val.” ŉ Werker op die kleinhoewe het later vir Cloete met ŉ stok tot redding gekom toe hy haar hoor skreeu het. Die hond het hom ook gegryp. Prinsloo kan nie sê wie of wat die hond tot bedaring gebring het nie, maar hy het later die aftog geblaas. “Dit is genade dat my ma in die proses kon opstaan en huis toe loop. Sy het haar klere by die huis uitgetrek. Stukke van haar vleis het aan die materiaal bly vasklou.” Cloete se seun het haar daarna na die Life Suikerbosrand-hospitaal in Heidelberg geneem. Sy lê nou al ŉ week lank daar. Die werker wat ook aangeval is, is ook na ŉ hospitaal geneem. Hy is nog dieselfde dag – met steke bo die oog en pleisters aan die enkels – huis toe gestuur. Cloete het diep wonde aan albei haar arms en bene opgedoen. Die senuwees en spiere aan haar regterkuit is afgebyt en die voet aan daardie been “hang net”. Sy gaan gevolglik ŉ stut nodig hê om die voet in posisie te hou. “Die dokters sou aanvanklik haar regterbeen amputeer, maar kon dit gelukkig red.” Die senuwees en spiere aan haar linkerbobeen is ook ernstig beskadig. Die dokters moes Cloete opereer om die wonde skoon te maak en die vel te heg waar hulle kon. Die twee groot wonde aan haar kuit en bobeen kon nog nie geheg word nie. “Die dokters gaan spesiale pleisters op daardie wonde plak wat help om oorblywende etter te dreineer sodat sy nie sepsis opdoen nie.” Cloete sal moontlik ook later ŉ veloorplanting moet kry. As als goed gaan, word Cloete Maandagmiddag ontslaan en volgens haar familie hoop hulle vir goeie herstel. Cloete is ŉ pensioenaris en het nie ŉ mediese fonds nie. Haar kinders het vir haar ŉ Back-a-Buddy-rekening gestig om haar te help met die mediese uitgawes. “Ons wil haar nie nog belas met die stres van die finansies nie.” Prinsloo sê haar ma ly nog aan skok en dit boonop kort nadat sy van ŉ traumatiese Covid-19-ervaring herstel het. “Sy moes nou weer vir haar lewe veg. Dit vat aan ŉ mens se siel.”